text: Sigtet for at true voldtægtsofre
  10 februar 2012 kl. 10.27
  En 38-årig mand fra Esbjerg er fængslet i fire uger, sigtet for to voldtægter og for trusler mod begge kvinder bagefter. Han nægter sig skyldig.
  De to voldtægter fandt begge sted i Esbjerg henholdsvis den 1. og den 2. februar.
  
  Privatfest
  Den første voldtægt fandt sted i forbindelse med en privatfest på Nørrevang. Her er den 38-årige sigtet for at have voldtaget en jævnaldrende kvinde. 
  - Bagefter har han telefonisk truet kvinden med repressalier, hvis hun anmeldte det passerede til politiet. Det er noget, som domstolene ser meget alvorligt på, siger sektionsleder, vicepolitikommissær Jacob Andersen, Syd- og Sønderjyllands Politi, til TV SYD.
  
  Turde ikke anmelde
  Allerede dagen efter skal den 38-årig så have voldtaget en anden kvinde i samme kvarter. Der er tale om en kvinde, som han kender. 
  Hun blev også truet efterfølgende. Og hun turde i flere dage ikke fortælle om voldtægten. Derfor gik der over en uge, før politiet hørte om sagen ad omveje.
  
  Nægter alt
  Foruden voldtægten mod kvinde nr. to er manden sigtet for vold mod hende. Det er foregået efter voldtægten. 
  Den 38-årig blev efterlyst - og torsdag blev han anholdt på Sjælland.
  Han nægter sig skyldig i alt.
  